CELEX: C2004/217/29
Language: sk
Date: 2004-08-28 00:00:00
Title: Vec C-282/04: Žaloba podaná dňa 30. júna 2004: Komisia Európskych spoločenstiev proti Holandskému kráľovstvu

28.8.2004   
            
            
               SK
            
            
               Úradný vestník Európskej únie
            
            
               C 217/15
            
         Žaloba podaná dňa 30. júna 2004: Komisia Európskych spoločenstiev proti Holandskému kráľovstvu
   (Vec C-282/04)
   (2004/C 217/29)
   Komisia Európskych spoločenstiev, v zastúpení: Hans Støvlbæk a Albert Nijenhuis, podala dňa 30. júna 2004 na Súdny dvor Európskych spoločenstiev žalobu proti Holandskému kráľovstvu.
   Komisia Európskych spoločenstiev navrhuje, aby Súdny dvor:
   
               —
            
            
               vyslovil, že Holandské kráľovstvo si nesplnilo povinnosť vyplývajúcu z článkov 56 a 43 ES tým, že nezrušilo niektoré ustanovenia stanov spoločnosti Koninklijke KPN NV, podľa ktorých kapitál spoločnosti obsahuje zvláštnu akciu na meno, ktorá je vo vlastníctve holandského štátu a je spojená so zvláštnymi právami vo vzťahu na schvaľovanie určitých rozhodnutí, ktoré sú prijímané príslušnými orgánmi podniku;
            
         
               —
            
            
               zaviazal Holandské kráľovstvo na náhradu trov konania.
            
         Žalobné dôvody a hlavné tvrdenia
   V roku 1998 sa Koninklijke PTT Nederland NV rozdelila na dve samostatné spoločnosti: na Koninklijke KPN NV (KPN) pre oblasť telekomunikačnej činnosti a na TNT POSTGROEP NV (TPG) pre oblasť logistiky a distribúcie. Kapitál spoločnosti obsahuje okrem kmeňových akcií a prednostných akcií aj jednu zvláštnu akciu na meno, s ktorou sú spojené určité výsady. Táto zvláštna akcia je v súčasnosti vo vlastníctve holandského štátu.
   Podľa stanov sú s touto zvláštnou akciou spojené špeciálne práva v súvislosti so schvaľovaním určitých rozhodnutí, ktoré prijímajú príslušné orgány spoločnosti.
   Podľa názoru Komisie práva spojené s touto zvláštnou akciou obmedzujú voľný pohyb kapitálu a slobodu usadiť sa. Tieto výnimočné oprávnenia by mohli, aj keď nie sú výslovne diskriminačné, sťažiť nadobúdanie akcií tohto podniku a odradiť investorov z iných členských štátov od kapitálových investícií do tohto podniku. Tieto práva by mali totiž za následok výrazné obmedzenie práv, ktoré sú zvyčajne spojené s priamymi investíciami do KPN. Tým by mohli nepriaznivo ovplyvniť voľný pohyb kapitálu, čo by znamenalo obmedzenie pohybu kapitálu v zmysle článku 56 ES.
   Pretože tieto výnimočné práva umožňujú holandskému štátu udeľovať pokyny vo vzťahu k obchodnej politike a k riadeniu spoločnosti, tým navyše ovplyvňujú priame investície, čím tieto oprávnenia môžu predstavovať aj obmedzovanie slobody usadiť sa, ktorá je stanovená v článku 43 ES.